CELEX: 52021PC0482
Language: bg
Date: 2021-08-19
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение (ЕС) 2018/1493 за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 19.8.2021
            COM(2021) 482 final
            2021/0274(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА 
            за изменение на Решение за изпълнение (ЕС) 2018/1493 за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност 
            
               
         
         
            
               ОБЯСНИТЕЛЕН МЕМОРАНДУМ
            
            
               Съгласно член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност („Директивата за ДДС“
                  1
               ) Съветът, като действа с единодушие по предложение на Комисията, може да разреши на всяка държава членка да въведе специални мерки за дерогация от разпоредбите на посочената директива, за да се опрости процедурата за начисляване на ДДС или за да се предотвратят определени форми на отклонение от данъчно облагане или избягване на данъци.
            
            
               С писмо, заведено в Комисията на 25 февруари 2021 г., Унгария поиска разрешение да продължи да прилага мярка за дерогация от член 26, параграф 1), буква а) и членове 168 и 168a от Директивата за ДДС и да ограничи правото на приспадане на ДДС върху лизинга на някои леки автомобили, които не се използват изцяло за целите на стопанската дейност. Искането беше придружено от доклад, който включва преглед на процента, предвиден за ограничаването на правото на приспадане. 
            
            
               В съответствие с член 395, параграф 2 от Директивата за ДДС Комисията информира с писма от 7 април 2021 г. останалите държави членки за отправеното от Унгария искане. С писмо от 8 април 2021 г. Комисията уведоми Унгария, че разполага с цялата информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Съгласно членове 168 и 168а от Директивата за ДДС данъчно задълженото лице има правото да приспадне ДДС, начислен при покупки, извършени за целите на облагаеми сделки. Член 26, параграф 1, буква а) от посочената директива съдържа изискване да се начисли ДДС, когато стоки, представляващи част от стопанските активи, се използват за лични нужди на данъчно задълженото лице или на неговия персонал, или по-общо за цели, различни от стопанската му дейност, когато дължимият за тези стоки ДДС подлежи на изцяло или частично приспадане. Тази система позволява възстановяването на първоначално приспаднатия ДДС във връзка с употребата за лични нужди.
            
            
               По отношение на леките автомобили тя се прилага трудно – най-вече поради факта, че е трудно да се определи границата между употребата за лични нужди и употребата за стопански цели. Когато се водят регистри (отчетност), тяхното поддържане и проверка представляват допълнителна тежест за стопанските субекти и за администрацията. 
            
            
               Съгласно член 395 от Директивата за ДДС държавите членки могат да прилагат с разрешение от Съвета мерки за дерогация от разпоредбите на Директивата за ДДС с цел да опростят процедурата за събиране на ДДС или да предотвратят някои форми на отклонение от данъчно облагане или избягване на данъци.
            
            
               
                  С Решение за изпълнение (ЕС) 2018/1493 на Съвета
                     2
                   понастоящем на Унгария е предоставено разрешение да ограничи до 50 % правото на приспадане на ДДС върху разходите, подлежащи на приспадане във връзка с лизинга на леки автомобили, които не се използват изцяло за стопански цели, и да освободи данъчно задължените лица от изискването да третират като доставка на услуги употребата за нестопански цели на такива леки автомобили. Леките автомобили в обхвата на мярката са моторните превозни средства, проектирани главно за превозване на максимум 9 души, с обща маса на превозното средство, непревишаваща 5 тона. Автомобилите, проектирани за превозване на стоки, автомобилите със специално предназначение (напр. товарен автомобил с кран, противопожарен автомобил, автобетоносмесител), автомобилите, проектирани за превозване на 10 или на повече от 10 души, тракторите и ремаркетата са изключени от ограничението на правото за приспадане на ДДС и спрямо тях се прилагат обичайните правила. Данъчно задължените лица, които не желаят да прилагат 50-процентното ограничение на приспадането и които желаят да приспадат ДДС пропорционално на действителната употреба за стопански цели, имат възможност да правят това, при условие че разполагат с подробни данни за действителната употреба за стопански цели на лизинговите леки автомобили. Срокът на действие на въпросното решение за изпълнение на Съвета изтича на 31 декември 2021 г.
               
               
                  Унгария поиска да се удължи срокът на разрешението да ограничава правото на първоначалното приспадане до определена фиксирана процентна ставка, като за сметка на това освободи предприятията от изискванията за отчитане на данъка върху употребата за лични нужди. Унгария уведоми Комисията, че основанията за искането срокът на действие на мярката да бъде продължен до голяма степен съвпадат с изложените при предишното искане. Унгария потвърждава, че специалната мярка е довела до положителни резултати за дружествата и за данъчните органи, както и че основанията за дерогация продължават да са в сила. В съответствие с член 5 от Решение за изпълнение (ЕС) 2018/1493 на Съвета Унгария представи и доклад относно процентното ограничение, определено за приспадането на ДДС. Унгария смята, че прилаганото 50-процентно ограничение остава целесъобразно. Съгласно предоставените данни процентът на употреба за лични нужди на служебните лизингови автомобили в периода 2016—2019 г. се оценява на от около 43 % до 53 %. Тъй като оценката се базира на непреки доказателства и допускания и следователно може да е надценена, Унгария счита, че 50-процентното ограничение на приспадане на ДДС върху получените доставки е най-целесъобразно. Освен това опитът от инспекциите на данъчния орган показва, че по-голямата част (90—95 %) от проверените данъчно задължени лица прилагат задължителната 50-процентна подлежаща на приспадане част. Според Унгария причината за това определено е фактът, че по този начин те са освободени от задължението да поддържат документация с описание на позициите, както и че 50-процентният дял на употребата за лични нужди се доближава достатъчно до практиката. 
               
               
                  Предвид благоприятното въздействие на специалната мярка върху административната тежест за данъкоплатците и данъчните органи се предлага да бъде позволено мярката за дерогация да бъде удължена за допълнителен ограничен период — до 31 декември 2024 г. Всяко искане за удължаване на срока следва да се придружава от доклад, който включва преглед на прилаганото процентно ограничение, и следва да бъде изпратено на Комисията до 31 март 2024 г.
               
            
            
               •Съгласуваност с действащите разпоредби в тази област на политиката
            
            
               Подобни дерогации във връзка с правото на приспадане са били предоставяни на други държави членки (Естония
                  3
               , Латвия
                  4
               , Хърватия
                  5
               , Полша
                  6
               , Италия
                  7
                и Румъния
                  8
               ). 
            
            
               Съгласно член 176 от Директивата за ДДС Съветът определя разходите, по отношение на които ДДС не подлежи на приспадане. Дотогава той разрешава на държавите членки да продължат да прилагат изключенията, които са били в сила на 1 януари 1979 г. Следователно има известен брой клаузи за изчакване, които ограничават правото на приспадане на ДДС във връзка с леките автомобили. 
            
            
               
                  Независимо от предишните инициативи за установяване на правила относно категориите разходи, които може да подлежат на ограничение на правото на приспадане
                     9
                  , такава дерогация е подходяща до постигането на хармонизация на въпросните правила на равнището на ЕС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС. 
            
         
         
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               Решението се отнася до предоставяне на разрешение на държава членка по нейно искане и не съставлява задължение.
            
            
               
                  Предвид ограничения обхват на дерогацията специалната мярка е пропорционална на преследваната цел, а именно опростяване на процедурата за облагане с данъка и предотвратяване на някои форми на отклонение от данъчно облагане или избягване на данъци. По-специално, като се вземат предвид вероятността стопанските субекти да не декларират изцяло задълженията си, както и административната тежест, която представлява за данъчните органи проверката на изминатите километри, ограничението от 50 % ще опрости събирането на ДДС в конкретен сектор.
               
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               В съответствие с член 395 от Директивата за ДДС дерогация от общите разпоредби за ДДС е възможна единствено след като Съветът, действащ с единодушие по предложение на Комисията, е дал своето разрешение. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Унгария, и засяга само тази държава членка. 
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               
                  Предложението има за цел да се опрости процедурата за облагане с данъка чрез премахването на необходимостта данъчно задължените лица да водят документация за употребата за лични нужди на служебните лизингови автомобили, като в същото време се предотврати отклонението от данъчно облагане чрез неправилно водене на документацията. Поради това предложената мярка има потенциално положително въздействие както върху стопанските субекти, така и върху данъчните администрации. Унгария е оценила това решение като подходяща мярка, сравнима с други минали и прилагани понастоящем дерогации.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма да окаже отрицателно въздействие върху собствените ресурси на Съюза, формирани от ДДС.
            
            
               5.ДРУГИ ЕЛЕМЕНТИ
            
            
               
                  Предложението е ограничено във времето и включва клауза за изтичане на срока на действие на 31 декември 2024 г. 
               
               
                  В случай че Унгария сметне, че е необходимо срокът на действие на мярката за дерогация да бъде удължен и след 2024 г., тя следва най-късно до 31 март 2024 г. да представи на Комисията искане за удължаване, придружено от доклад, който включва преглед на процентното ограничение.
               
            
         
         
            
               2021/0274 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение (ЕС) 2018/1493 за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност 
               
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  10
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение за изпълнение (ЕС) 2018/1493 на Съвета
                  11
                на Унгария бе дадено разрешение до 31 декември 2021 г. да прилага специална мярка, състояща се, от една страна, в ограничаване до 50 % на правото на приспадане на данъка върху добавената стойност (ДДС) за разходите, свързани с леки автомобили, които не се използват изцяло за стопански цели, чрез дерогация от членове 168 и 168а от Директива 2006/112/ЕО, а от друга страна, чрез дерогация от член 26, параграф 1 от същата директива, във възможността да не се третира като възмездна доставка на услуги употребата за нестопански цели на лек автомобил, който е част от стопанските активи на данъчно задължено лице, когато за въпросния автомобил се прилага ограничение, разрешено съгласно член 1 от посоченото решение за изпълнение. 
            
            
               (2)С писмо, заведено в Комисията на 25 февруари 2021 г., Унгария поиска разрешение да продължи да прилага специалната мярка („искането за удължаване“). 
            
            
               (3)В съответствие с член 395, параграф 2, втора алинея от Директива 2006/112/ЕО, с писма от 7 април 2021 г. Комисията препрати искането за удължаване до останалите държави членки. С писмо от 8 април 2021 г. Комисията уведоми Унгария, че разполага с пълната информация, необходима за разглеждане на искането.
            
            
               (4)В съответствие с член 5 от Решение за изпълнение (ЕС) 2018/1493 на Съвета заедно с искането за удължаване Унгария представи на Комисията доклад, включващ преглед на процента, определен за приспадането на ДДС. Въз основа на наличната в момента информация, а именно опита от данъчни ревизии и статистически данни относно употребата за лични нужди на леки автомобили, в своето искане за удължаване Унгария потвърждава, че ограничението от 50 % все още е обосновано и целесъобразно. Освен това с тази специална мярка ефективно е била намалена административната тежест за стопанските субекти и за данъчните органи. Поради това на Унгария следва да се разреши да продължи да прилага тази специална мярка. 
            
            
               (5)Удължаването на срока на прилагане на специалната мярка следва да се ограничи във времето, за да може да се направи оценка на ефективността ѝ и на подходящото процентно ограничение. Поради това на Унгария следва да се разреши да продължи да прилага специалната мярка за допълнителен ограничен срок — до 31 декември 2024 г.
            
            
               (6)В случай че Унгария прецени, че е необходимо удължаване на срока на действие на разрешението след 2024 г., тя следва да изпрати на Комисията не по-късно от 31 март 2024 г. доклад, който включва преглед на прилаганото процентно ограничение, заедно с искането за удължаване на срока.
            
            
               (7)Специалната мярка ще има незначително отражение върху общия размер на данъчните приходи, събирани на етапа на крайно потребление, и няма да окаже отрицателно въздействие върху собствените ресурси на Съюза, формирани от ДДС.
            
            
               (8)Поради това Решение за изпълнение (ЕС) 2018/1493 следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Член 5 от Решение за изпълнение (ЕС) 2018/1493 се заменя със следното:
            
         
         
            
               „Член 5
            
            
               Настоящото решение се прилага от 1 януари 2019 г. до 31 декември 2024 г.“.
            
            
               Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2024 г. и се придружава от доклад, който включва преглед на процентното ограничение, определено в член 1.“.
            
            
               Член 2
            
            
               Адресат на настоящото решение е Унгария.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        OВ L 347, 11.12.2006 г., стр. 1. 
               
               
                  
                     (2)
                  
                        Решение за изпълнение (ЕС) 2018/1493 на Съвета от 2 октомври 2018 г. за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 252/46, 8.10.2018 г., стр. 44).
               
               
                  
                     (3)
                  
                        Решение за изпълнение (ЕС) 2017/1854 на Съвета от 10 октомври 2017 г. за изменение на Решение за изпълнение 2014/797/ЕС за даване на разрешение на Република Естония да прилага мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 17–18).
               
               
                  
                     (4)
                  
                        Решение за изпълнение (ЕС) 2018/1921 на Съвета от 4 декември 2018 г. за изменение на Решение за изпълнение (ЕС) 2015/2429 за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 36—37).
               
               
                  
                     (5)
                  
                        Решение за изпълнение (ЕС) 2018/1994 на Съвета от 11 декември 2018 г. за предоставяне на разрешение на Хърватия да въведе специална мярка за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 320, 17.12.2018 г., стр. 35—37).
               
               
                  
                     (6)
                  
                        Решение за изпълнение (ЕС) 2019/1594 на Съвета от 24 септември 2019 г. за изменение на Решение за изпълнение 2013/805/ЕС за предоставяне на разрешение на Република Полша да въведе мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 248, 27.9.2019 г., стр. 71—72).
               
               
                  
                     (7)
                  
                        Решение за изпълнение (ЕС) 2019/2138 на Съвета от 5 декември 2019 г. за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 324, 13.12.2019 г., стр. 7—8).
               
               
                  
                     (8)
                  
                        Решение за изпълнение (ЕС) 2020/1262 на Съвета от 4 септември 2020 г. за изменение на Решение за изпълнение 2012/232/ЕС за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 296, 10.09.2020 г., стр. 6).
               
               
                  
                     (9)
                  
                        COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. 
                  
                  (ОВ C 153, 21.05.2014 г., стр. 3). 
               
               
                  
                     (10)
                  
                        OВ L 347, 11.12.2006 г., стр. 1. 
               
               
                  
                     (11)
                  
                  
                        Решение за изпълнение (ЕС) 2018/1493 на Съвета от 2 октомври 2018 г. за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 252/46, 8.10.2018 г., стр. 44).